Provolone is 'n Italiaanse kaas, wat oorspronklik uit die suide van die land kom en daar nog steeds in verskillende vorms soos "pere" met 'n lengte van 10 tot 15 sentimeter, "worsies" of kegels vervaardig word. Tans is egter Noord-Italië, en hier veral Piëmont, Lombardye en Venesië, die sentrum van die Provolone-produksie. Ook die term Provolone, wat letterlik "groot Provola" beteken, is van Noord-Italiaanse herkoms en verwys na die grootte en vorm van hierdie kaas. Die Provolone behoort oorspronklik tot die filata-kaassoorte van Suid-Italië. Volgens historiese bronne is dit oorspronklik in Lukanië gemaak en tydens die renaissance in Noord-Italië ingevoer. Ná die vereniging van Italië in 1861 vestig 'n aantal Suid-Italiaanse kaasmakers hulle in die vrugbare streke van die Povallei en begin hulle tradisionele kaas in groter hoeveelhede en afwykende vorms te vervaardig. Die naam Provolone is sedert die laat 19de eeu gebruiklik, toe die eerste soorte met 'n gewig van 100 kilogram geproduseer is. Die huidige Provolone, wat veral in die Povallei vervaardig word, is 'n koeimelkkaas met 'n sagte kors.